JKN เสี่ยงร่วงต่อ! หุ้นแปลงสภาพทุน 2.66 บาทเทรดพรุ่งนี้ จับตา “เอโอฟันด์” ขายทิ้งทำกำไร
เฝ้าระวัง! AO Fund ส่อปา JKN ทิ้งทุกราคา หลังแปลงสภาพมาต้นทุนต่ำเพียง 2.664 บาท เริ่มเทรดพรุ่งนี้ (31 มี.ค.) กว่า 5.63 ล้านหุ้น ฟาก “ซีอีโอแอน” เผยก่อนหน้านี้ว่าบริษัทกู้เงินกองทุนไม่ต้องจ่ายดอกเบี้ย จับตาถูกเทขายหุ้นฟันกำไรชดเชย
เฝ้าระวัง! AO Fund ส่อปา JKN ทิ้งทุกราคา หลังแปลงสภาพมาต้นทุนต่ำเพียง 2.664 บาท เริ่มเทรดพรุ่งนี้ (31 มี.ค.) กว่า 5.63 ล้านหุ้น ฟาก “ซีอีโอแอน” เผยก่อนหน้านี้ว่าบริษัทกู้เงินกองทุนไม่ต้องจ่ายดอกเบี้ย จับตาถูกเทขายหุ้นฟันกำไรชดเชย
30 มี.ค. 2566

ผู้สื่อข่าวรายงานว่า พรุ่งนี้ (31 มี.ค.66) หุ้นเพิ่มทุนของทาง บริษัท เจเคเอ็น โกลบอล กรุ๊ป จำกัด (มหาชน) หรือ JKN ที่จัดสรรให้แก่กองทุน Advance Opportunities Fund (AO Fund) ใช้สิทธิแปลงสภาพหุ้นกู้แปลงสภาพ จำนวน 5,000 หุ้น ให้เป็นหุ้นสามัญ 1,876,876 หุ้น และกองทุน Advance Opportunities Fund 1 (AO Fund 1) ใช้สิทธิแปลงสภาพหุ้นกู้แปลงสภาพ จำนวน 10,000 หุ้น ให้เป็นหุ้นสามัญ 3,753,753 หุ้น จะเริ่มเข้าซื้อขายในตลาดหลักทรัพย์เป็นวันแรก โดยมีอัตราการแปลงสภาพ 1 หลักทรัพย์แปลงสภาพ ต่อ 375.3753 หุ้นสามัญ มีราคาแปลงสภาพที่ 2.664 บาทต่อหุ้น
ทั้งนี้ เป็นที่น่าจับตาว่าภายหลังจากที่ AO Fund แปลงสภาพเป็นหุ้น JKN แล้ว จะมีโอกาสขายหุ้นออกมาหรือไม่ เนื่องจากก่อนหน้านี้ นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ JKN เคยให้สัมภาษณ์ผ่านรายการ “ข่าวหุ้นเจาะตลาด” ระบุว่า บริษัทไม่เคยมีการชำระดอกเบี้ย ดังนั้นจึงคาดว่า AO Fund จะขายหุ้นออกมาเพื่อทำกำไร หลังราคาหุ้น JKN บนกระดานสูงกว่าหุ้นกู้แปลงสภาพที่ได้มาที่ระดับ 2.664 บาท ซึ่งประเด็นดังกล่าวเสี่ยงทำให้ราคาหุ้น JKN เกิดไดลูชั่น เอฟเฟค
อนึ่ง ราคาหุ้น JKN ณ เวลา 16:00 น. อยู่ที่ระดับ 2.96 บาท บวก 0.06 บาท หรือ 2.07% สูงสุดที่ระดับ 2.96 บาท ต่ำสุดที่ระดับ 2.90 บาท ด้วยมูลค่าการซื้อขาย 7.49 ล้านบาท